相逢行
作者：嚴羽
朝代：宋

paragraphs: 馮夫子，神仙中人乃如此。
幾載長懷玉樹枝，昨來曾見蛟龍字。
志合神凝杯酒閒，誰知豁盡平生事。
與君高會日揮金，擊劍談玄復弄琴。
看君自是青雲器，何事常懸滄海心。
我今與君真莫逆，世上悠悠誰復識。
百年飄忽或須臾，萬里青霄一飛翼。
且將耕釣任吾身，君亦牀頭有周易。
馮夫子，我欲勸君飲，君當爲我歌。
眼前萬事莫可理，紛紛黄葉埽更多。
長風吹天送落日，秋江日夜揚洪波。
只今留君不盡醉，別後相思知奈何。